El divendres 9 de juny s’inaugura la Fira Modernista de Carcaixent amb una cercavila des del Magatzem de Ribera
08 de juny de 2023

Carcaixent

Aquest divendres 9 de juny s’inaugura la VIII Fira Modernista de Carcaixent amb la cercavila que hi haurà a les 20h des del Magatzem de Ribera fins al Passeig, on tindran lloc els parlaments per part de les autoritats, acompanyats del degà Navarro Darás i la benefactora Isabel Soriano, personalitats importants de l’educació de l’època, fil conductor d’aquesta edició.

Per això mateix, el divendres s’inaugurarà també l’exposició Escola i educació a Carcaixent, a la sala Paulino Peris, amb la visita guiada d’Alejandro Mayordomo, catedràtic emèrit de Teoria i Història de l’Educació de la Universitat de València. I a més, durant la Fira, es podran visitar gran part dels centres educatius per conèixer la seua història i gaudir de representacions de l’alumnat.

La Fira Modernista del municipi conegut com a Bressol de la Taronja, cada vegada compta amb més activitats, però continuen destacant les visites al patrimoni, com als horts monumentals, el Magatzem de Ribera, la Casa Nisprer o Arbona, on a més hi haurà recreacions d’escenes quotidianes de l’època, o les rutes urbanes.

Respecte a les actuacions musicals, ressalten la de Pep Gimeno Botifarra, del grup el Diluvi, de Dani Miquel i els ma-me-mi-mo-músics i de la xaranga local Jaleo Jaleo, sent la cloenda de la Fira el diumenge 11 a les 21h a càrrec de la Big Band Lira Carcaixentina i la Banda Simfònica Lira i Casino Carcaixentí S.M.R.

A més, es comptarà amb diferents zones gastronòmiques i d’un mercat modernista. Per altra part, es podran visualitzar diverses projeccions al Teatre D.Enrique, com documentals sobre educació i els curtmetratges presentats a concurs. I la programació també té en compte als més menuts que podran divertir-se als diversos tallers, com de pilota valenciana o el taller de mosaic de Nolla.

Un fum d’activitats molt variades que omplin la ciutat d’interessants propostes per fer viure a tots els visitants i també al veïnat l’època modernista. L’Ajuntament de Carcaixent convida a totes i tots a gaudir d’aquest cap de setmana a la localitat. Podeu trobar la programació completa a la pàgina web www.carcaixent.es i a les xarxes de l’Ajuntament.

Accedix al programa ací: https://bit.ly/3WIY15j